नवउदारवाद के दौर में पूँजी की बढ़ती बर्बरता उग्र साम्‍प्रदायिक फासीवाद के साथ-साथ बढ़ते बर्बर जातिगत उत्‍पीड़न और स्‍त्री उत्‍पीड़न के रूप में भी अभिव्‍यक्‍त हो रही है। भगाणा जैसी घटनाएँ लगातार देश के कोने-कोने में घट रही हैं पर मीडिया की ‘चुप्‍पी के षड्यंत्र’ के कारण वे राष्‍ट्रीय स्‍तर पर चर्चा व चिन्‍ता का विषय नहीं बन पातीं। भारत में बहुसंख्‍यावादी धार्मिक कट्टरपंथी फासीवाद, जातिवाद और पुरुष स्‍वामित्‍ववाद — इन तीनों के तार सामाजिक ताने-बाने में एक दूसरे से उलझे हुए जुड़े हुए हैं। तीनों ही एक दूसरे को बढ़ावा देते हैं। धर्म, जाति और औरत की ग़ुलामी — इन तीनों को अलग नहीं किया जा सकता। भगाणा जैसी घटनाएँ हमारे ज़मीर की दहलीज पर लगातार ज़ोरदार दस्‍तक दे रही हैं। हमें लगातार लड़ना होगा और एक लम्‍बी लड़ाई लड़नी होगी।